b'\n_START_ARTICLE_\nRopalopus femoratus\n_START_SECTION_\nUtseende\n_START_PARAGRAPH_\nEn middelsstor (8-13 mm), noks\xc3\xa5 slank, svart trebukk. Den kan kjennes fra de andre Ropalopus-artene som er funnet i Norden p\xc3\xa5 at l\xc3\xa5rene er r\xc3\xb8de. Antennene er svarte og nesten s\xc3\xa5 lange som kroppen. Pronotum er litt bredere enn langt, med sterkt rundede sider, grovt punktert og matt. Dekkvingene er avlange, parallellsidige med markerte, rettvinklede skuldre. De er mattsvarte og overflaten er l\xc3\xa6raktig. Dekkvingene dekker ikke bakkroppsspissen. L\xc3\xa5rene er noe fortykkede, gulr\xc3\xb8de bortsett fra spissene som er svarte, likesom resten av beina.\n_START_SECTION_\nLevevis\n_START_PARAGRAPH_\nLarven utvikler seg under barken av l\xc3\xb8vtr\xc3\xa6r med hard ved, mest hassel og eik. Hunnene legger egg p\xc3\xa5 utt\xc3\xb8rkede, nylig d\xc3\xb8de greiner, som m\xc3\xa5 v\xc3\xa6re soleksponerte. Larveutviklingen tar to \xc3\xa5r. De voksne billene kan finnes i juni-juli.\n_START_SECTION_\nUtbredelse\n_START_PARAGRAPH_\nArten er utbredt i Mellom- og S\xc3\xb8r-Europa, men ikke i de vestligste omr\xc3\xa5dene. I Norden er den bare funnet i S\xc3\xb8r\xc3\xb8st-Sverige, p\xc3\xa5 \xc3\x96land og i et lite omr\xc3\xa5de av Sm\xc3\xa5land.'